KOMISIJOS SPRENDIMAS
2009 m. spalio 22 d.
iš dalies keičiantis Sprendimą 2006/636/EB, nustatantį Bendrijos paramos kaimo plėtrai sumų metinį paskirstymą valstybėms narėms 2007 m. sausio 1 d.-2013 m. gruodžio 31 d.
(pranešta dokumentu Nr. C(2009) 8033)
(2009/782/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. rugsėjo 20 d. Tarybos reglamentą (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (1), ypač į jo 69 straipsnio 4 dalį,
kadangi:
(1)
Vokietija ir Švedija pagal 2009 m. sausio 19 d. Tarybos reglamento (EB) Nr. 73/2009, nustatančio bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatančio tam tikras paramos schemas ūkininkams, iš dalies keičiančio reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinančio Reglamentą (EB) Nr. 1782/2003 (2), 136 straipsnį nusprendė sumą, apskaičiuotą pagal to paties reglamento 69 straipsnio 7 dalį ir nustatytą Komisijos reglamento (EB) Nr. 639/2009 (3) III priede, skirti kaimo plėtros programoms nuo 2011 m. ir finansuoti iš Europos žemės ūkio fondo kaimo plėtrai (EŽŪFKP).
(2)
Kad būtų atsižvelgta į Portugalijos priimtą sprendimą 2009 kalendoriniais metais netaikyti savanoriško moduliavimo, 2008 m. spalio 3 d. Komisijos sprendimas 2008/788/EB, kuriuo nustatomos savanorišką moduliavimą Portugalijoje taikant gaunamos grynosios sumos 2009-2012 kalendoriniais metais (4), panaikintas ir pakeistas Komisijos sprendimu 2009/780/EB (5).
(3)
Todėl, kad būtų atsižvelgta į tas naujas EŽŪFKP ir iš EŽŪFKP pervedamas sumas, 2009 m. gegužės 11 d. Komisijos sprendimas 2009/379/EB, kuriuo nustatomos sumos, kurios, remiantis Tarybos reglamentais (EB) Nr. 1782/2003, (EB) Nr. 378/2007, (EB) Nr. 479/2008 ir (EB) Nr. 73/2009, yra skiriamos EŽŪFKP, ir sumos, skiriamos EŽŪGF išlaidoms (6), iš dalies pakeistas Komisijos sprendimu 2009/781/EB (7).
(4)
Priėmus Sprendimą 2009/780/EB ir Sprendimą 2009/781/EB, reikėtų pakoreguoti EŽŪFKP skiriamas sumas ir jas pridėti prie metinių Bendrijos paramos kaimo plėtrai paskirstymų.
(5)
Todėl Komisijos sprendimą 2006/636/EB (8) reikėtų atitinkamai iš dalies pakeisti,
PRIĖMĖ ŠĮ SPRENDIMĄ:
1 straipsnis
Sprendimo 2006/636/EB priedas pakeičiamas šio sprendimo priede pateiktu tekstu.
2 straipsnis
Šis sprendimas skirtas valstybėms narėms.
Priimta Briuselyje, 2009 m. spalio 22 d.